Enake možnosti, pravice in svoboščine. V okviru načela „ena država, dva sistema“, določenega v macajski ustavi, so se še naprej spoštovale temeljne svoboščine prebivalcev Macaa, ohranjala pa se je tudi pravna država. Macao uživa visoko stopnjo državljanskih svoboščin ter spoštovanja človekovih pravic in temeljnih svoboščin. Vendar je vlada še naprej nasprotovala predlogu Odbora ZN proti mučenju za ustanovitev neodvisnega organa za človekove pravice, pri čemer je trdila, da se to priporočilo ne uporablja za Macao kot posebno upravno območje Ljudske republike Kitajske (v nadaljnjem besedilu: LRK).

Izvedeni so bili nekateri ukrepi za povečanje socialne pomoči. Julija je zakonodajna skupščina sprejela zakonodajo, ki določa minimalno plačo za lokalno čistilno osebje in varnostnike, ki jih zaposlujejo ponudniki storitev upravljanja nepremičnin ali ki delajo v stanovanjskih stavbah. Zakon, ki je začel veljati 1. januarja 2016, določa minimalno plačo v višini 30 MOP na uro, 240 MOP na dan ali 6 240 MOP na mesec, ki se vsako leto pregleda. Vlada je obljubila, da bo v treh letih minimalno plačo postopoma uvedla v vse gospodarske sektorje. Leta 2015 je bilo več kot 500 oseb na novo zaposlenih za delo v javnih bolnišnicah in zagotavljanje drugih zdravstvenih storitev, kar je omogočilo razširitev nekaterih storitev in podaljšanje delovnega časa javnih bolnišnic.

Vlada je leta 2015 te štiri prednostne naloge vključila v svoj program dela. Glavni upravitelj je imel politični nagovor novembra. Glede na strm padec BDP zaradi krize v macajskem igralniškem sektorju je bil v političnem nagovoru velik poudarek na zadevah, povezanih s preživljanjem, pri čemer so bili napovedani zvišanje različnih subvencij in indeksa življenjskega minimuma, pregled delovnega prava in povečanje števila državnih stanovanj. Razvoj infrastrukture je bil osredotočen na promet. V političnem nagovoru je bila omenjena upravna reforma, vendar je bilo določenih le nekaj konkretnih ukrepov v zvezi z institucionalnim razvojem in sodstvom ter protikorupcijskih ukrepov.

Leto 2015 je bilo prvo polno leto nove vlade PUO Macao, ki je nastopila mandat 20. decembra 2014 na slovesnosti, ki jo je vodil predsednik Xi Jinping ter je sovpadala s 15-letnico PUO. Novo vlado znova vodi glavni upravitelj Chui Sai On; vsi ostali člani vlade so novi. To je bilo že tretjič zapored, da je bil glavni upravitelj izvoljen kot edini kandidat na volitvah za glavnega upravitelja. Ker ustava in drugi zakonodajni akti Macaa ne določajo možnosti splošne volilne pravice, EU spodbuja organe Macaa, naj preučijo, kako spodbuditi večje sodelovanje javnosti na volitvah glavnega upravitelja ter s tem povečati legitimnost funkcije in javno podporo ter okrepiti upravljanje.

Odnosi med EU in Macaom so še naprej cveteli, pri čemer so se povečevali portfelj sodelovanja in dobri trgovinski odnosi. Kljub velikemu krčenju macajskega gospodarstva se je trgovina med EU in Macaom leta 2015 znatno povečala zaradi povečanega izvoza strojev in transportne opreme. Prednostne naloge za leto 2016 vključujejo sodelovanje na področjih diverzifikacije gospodarstva, boja proti trgovini z ljudmi, pravnih in regulativnih zadev ter raziskav in inovacij.

Tržno gospodarstvo Macaa je ostalo uspešno, vendar je na gospodarsko rast negativno vplivalo veliko zmanjšanje prihodkov iz igralništva, od katerih je PUO preveč odvisno. Glavna prednostna naloga je izboljšati življenja navadnih državljanov, ki se srečujejo z vse višjimi življenjskimi in stanovanjskimi stroški. Gospodarsko sodelovanje in povezovanje Macaa s celinsko Kitajsko, zlasti s provinco Guangdong, je hitro napredovalo ter prispeva k odpravi pomanjkanja zemljišč in človeških virov v Macau. Delovanje vlade Macaa je treba posodobiti in povečati njegovo učinkovitost; v zvezi s tem so bile napovedane upravne reforme.

Še naprej so se spoštovale temeljne pravice in svoboščine državljanov. Izvedeni so bili pozitivni ukrepi za izboljšanje plač slabo plačanih delavcev ter boj proti nasilju v družini in trgovini z ljudmi. Macajski mediji so kljub nekaterim pomislekom glede povečanja samocenzure še naprej izražali zelo različna stališča.

Glavni upravitelj je bil izvoljen leta 2014 na volitvah, na katerih je bil edini kandidat. To je bilo že tretjič zapored, da je bil na volitvah za glavnega upravitelja samo en kandidat. Ker ustava in drugi zakonodajni akti Macaa ne določajo možnosti splošne volilne pravice, EU spodbuja organe Macaa, naj preučijo, kako spodbuditi večje sodelovanje javnosti na volitvah glavnega upravitelja ter s tem povečati legitimnost funkcije in prispevati k dobremu upravljanju.

Načelo „ena država, dva sistema“ se je leta 2015 še naprej uspešno izvajalo v korist PUO Macao, Kitajske kot celote in mednarodne skupnosti. Leto 2015 je bilo prvo polno leto mandata nove vlade Macaa pod vodstvom glavnega upravitelja Chui Sai Ona. Postopek prevzema mandata vlade je potekal nemoteno in v skladu z ustavo. Glavni upravitelj je naznanil, da bo vlada posebno pozornost namenjala komuniciranju s prebivalstvom Macaa.

Evropska unija in njene države članice od izročitve Macaa Ljudski republiki Kitajski leta 1999 pozorno spremljajo politični in gospodarski razvoj v Posebnem upravnem območju (v nadaljnjem besedilu: PUO) Macao v skladu z načelom „ena država, dva sistema“. Evropska unija upošteva politiko „ena Kitajska“ ter podpira načelo „ena država, dva sistema“ in njegovo izvajanje.

Mediji so ostali raznoliki in so lahko brez omejitev izražali različna stališča. Povečuje se avtocenzura, vendar zlasti v medijih v kitajskem jeziku in pri poročanju o kitajskih zadevah. Mednarodni mediji delujejo svobodno.

Obstaja stalna zaskrbljenost glede diskriminacije na podlagi spolne usmerjenosti in spolne identitete, zlasti pri zaposlovanju, izobraževanju in zdravstvenem varstvu. Januarja 2015 je bil narejen pozitiven korak, ko je zakonodajna skupščina sprejela zakon, ki nasilje v družini opredeljuje kot kaznivo dejanje. Vendar istospolne zveze niso vključene v zakon. Odbor ZN proti mučenju je dvomil o tej odločitvi in je pozval vlado, naj razširi zaščito na vse posameznike v intimnem odnosu ne glede na spolno usmerjenost. Predlagatelji so opozorili, da je Odbor ZN za gospodarske, socialne in kulturne pravice pozval Macao k sprejetju celovite protidiskriminacijske zakonodaje za lezbijke, geje ter biseksualne in transspolne osebe.

Dosežen je bil napredek pri spodbujanju enakosti spolov. Urad za delo je maja 2015 predstavil osnutek spremembe zakona o delovnih razmerjih. Vseboval je predlog za 14-dnevno podaljšanje plačanega porodniškega dopusta in uvedbo očetovskega dopusta. Zakonodajni predlogi še niso sprejeti. Potrebne je več zakonodaje za spodbujanje enakosti spolov, na primer na področju spolnega nadlegovanja.

Vlada Macaa si je še naprej močno prizadevala v boju proti čezmejnemu kriminalu, zlasti trgovini z ljudmi. Koncernsko povezan odbor za odvračilne ukrepe proti trgovini z ljudmi, tj. medresorski organ, ki vključuje predstavnike vlade, organov kazenskega pregona, pravosodja in socialnih zadev, se je še naprej boril proti trgovini z ljudmi ter izvajal ukrepe za preprečevanje in zaščito žrtev. Dejavnosti so vključevale usposabljanje sodnikov, sodnih uradnikov, odvetnikov in drugih strokovnjakov. Vendar je Odbor ZN proti mučenju decembra 2015 izrazil zaskrbljenost zaradi zelo majhnega števila sodnih pregonov in obsodb zaradi trgovine z ljudmi kljub velikemu številu pritožb. Pozval je Macao, naj pospeši preiskovanje in pregon osumljenih storilcev ter zagotovi nadaljnje usposabljanje za uradnike. Vlada je izrazila pripravljenost za reševanje vprašanja in pozdravila sodelovanje z mednarodnimi partnerji, vključno z EU.

Macao ne uveljavlja učinkovito svobode združevanja in pravice do kolektivnega pogajanja, kot sta določeni v konvencijah Mednarodne organizacije dela. Zakonodajna skupščina je večkrat zavrnila zasebne predloge zakonov o sindikatih in kolektivnih pogajanjih. Zaposleni lahko sodelujejo pri dejavnostih sindikatov in kolektivnih ukrepih, vendar niso zaščiteni pred povračilnimi ukrepi. Člen 70 zakona o delovnih razmerjih omogoča delodajalcu, da odpusti delavca brez upravičenega razloga, če mu zagotovi skromno nadomestilo.

Protikorupcija. 1. januarja je začel veljati novi zakon proti korupciji v zunanji trgovini, ki prepoveduje ponujanje podkupnin uradnikom, zaposlenim zunaj PUO. Ukrep je skladen z zahtevami Konvencije Združenih narodov proti korupciji.

Protikorupcijska komisija (v nadaljnjem besedilu: CCAC) je marca predložila letno poročilo za leto 2014. Iz njega sta bila razvidna rahlo zmanjšanje skupnega števila pritožb in veliko zmanjšanje števila prijav kaznivih dejanj v primerjavi z letom 2013. CCAC je navedla, da bo preučila vzroke za zmanjšanje. V poročilu je bil poudarjen tudi pomen sodelovanja državljanov, saj je bilo 96 % preiskav začetih na podlagi posameznih pritožb. Glavne prijavljene kršitve so bila kazniva dejanja, ki so jih zagrešili javni uslužbenci, kot so ponarejanje dokumentov, zloraba pooblastil, goljufija in poneverba. Glede volitev glavnega upravitelja leta 2014 ni bila vložena nobena pritožba. Macao je leta 2015 sodeloval v tekoči preiskavi dveh uradnikov ZN, obtoženih sprejemanja podkupnin od macajskega nosilca projekta.

Gospodarski razvoj

Macao je leta 2015 zdrsnil v globoko recesijo. BDP se je leta 2015 realno zmanjšal za 20,3 %, potem ko se je leta 2014 zmanjšal za 0,9 %. Krčenje je bilo posledica drastične upočasnitve rasti macajskega igralniškega sektorja, za katerega je bilo to najslabše leto od liberalizacije igralništva leta 2002. Prihodki so se leta 2015 zmanjšali za 34,3 % na 231 milijard MOP in tako dosegli najnižjo raven v petih letih, saj je odločno ukrepanje Kitajske proti korupciji prestrašilo pomembne akterje, upočasnitev gospodarstva pa je negativno vplivala na igralništvo na množičnem trgu. Kljub upadu prihodkov je Macao še naprej ostal največji igralniški trg na svetu. Vendar pa je upad prihodkov pomenil, da se je velikost macajskega igralniškega trga v primerjavi z lasvegaškim, njegovim največjim konkurentom, zmanjšala s faktorja 7 leta 2014 na faktor 4,6 leta 2015. Turizem ni bil pretirano uspešen, saj se je število obiskovalcev leta 2015 zmanjšalo za 2,6 % na 30,7 milijona.

Po drugi strani pa so se zasebna poraba in javni odhodki leta 2015 realno povečali za 2,4 % oziroma 4,2 %, s čimer se je gospodarski upad ublažil. Stopnja brezposelnosti je celo leto ostala pod 2 %. Povpraševanje na trgu dela je tako še naprej presegalo ponudbo, število uvoženih delavcev pa je bilo konec leta 2015 visoko, in sicer jih je bilo 181 646. Inflacijski pritisk se je s 6 % leta 2014 zmanjšal na 4,6 % leta 2015.

Celotni obseg naložb se je še naprej povečeval na račun gradnje novih igralniških središč in hotelov ter infrastrukturnih objektov. Leta 2015 so se odprli trije od šestih izjemno velikih igralniških hotelov, ki so se gradili. Za spodbujanje diverzifikacije gospodarstva in zaviranje čezmerne rasti igralništva je vlada obljubila, da se bo do leta 2023 število novih igralnih miz lahko povečalo za največ 3 % na leto. Dodeljevanje novih miz je tako postalo predmet trdih pogajanj in/ali posredovanja med vlado in ponudniki iger na srečo. Vlada Macaa je leta 2015 izdala dovoljenje za uporabo 350 novih igralnih miz.

Koncesije za šest macajskih igralnic se bodo iztekle med letoma 2020 in 2022. Vlada je navedla, da bo izvedla javno posvetovanje o postopku obnovitve koncesije in poglobljeno študijo o načrtu za prihodnost macajskega igralništva. Ponudniki iger na srečo so pozvani k razvoju več neigralniških objektov v okviru celostnih igralniških središč, in to bo eden od ključnih elementov pri obravnavanju vloge za odobritev novih igralnih miz in morebitne obnovitve dovoljenj.

Ker davek od iger na srečo ustvari večino celotnih davčnih prihodkov, so se leta 2015 zaradi precejšnjega upada igralništva ustrezno zmanjšali davčni prihodki. V prvih desetih mesecih leta 2015 so se skupni davčni prihodki zmanjšali za 29,7 % na 109,8 milijarde MOP. Glede na navedeno je vlada PUO prvič po več letih postopno uvedla blage varčevalne ukrepe, da bi zmanjšala porabo. Zagotovila je, da proračunska sredstva, dodeljena za projekte, povezane s preživljanjem, socialno pomočjo in javnimi naložbami, ne bodo zmanjšana. Vlada PUO je v preteklih petih letih (2010−2014) porabila manj kot polovico davčnih prihodkov, s čimer je nakopičila zadostne rezerve v višini 345 milijard MOP (ob koncu leta 2015), da lahko prenese gospodarska nihanja. Vendar se je proračunski presežek za leto 2015 znatno zmanjšal in je znašal 29,3 milijarde MOP, v prejšnjih dveh letih pa 90 milijard MOP. Glavni upravitelj Chui Sai On je v političnem nagovoru za leto 2016 opozoril, da se bodo prihodki iz igralništva še naprej zmanjševali, vendar je potrdil, da to ne bo vplivalo na življenjske pogoje. Navedel je tudi, da se bodo različne subvencije za prebivalce zvišale in da se bo nadaljevala politika denarne pomoči, ki se izvaja od leta 2008. Stalni rezidenti bodo leta 2016 prejeli 9 000 MOP, nestalni rezidenti pa 5 400 MOP, tj. podobne zneske, kot so jih prejeli leta 2015.

V političnem nagovoru glavnega upravitelja je bil orisan tudi načrt za okrepitev gospodarstva. Med glavnimi pobudami so bili ukrepi za spodbujanje zdravega razvoja igralništva; pospešitev razvoja politike „središča in platforme“; oblikovanje ugodnega okolja za nastajajoče panoge ter podporo lokalnih malih in srednjih podjetij (v nadaljnjem besedilu: MSP); zaščito pravic iz delovnega razmerja za lokalne prebivalce in okrepitev regionalnega sodelovanja. Politika „središča in platforme“ se nanaša na preoblikovanje Macaa v svetovno središče za turizem in prosti čas ter storitveno platformo za gospodarsko in trgovinsko sodelovanje med Kitajsko in portugalsko govorečimi državami.

V skladu s prizadevanji za diverzifikacijo gospodarstva s čezmejnim sodelovanjem s celino sta vladi Zhuhaija in Macaa aprila odprli pilotno območje proste trgovine Hengqin. Zanj je bilo izbranih 33 projektov, 875 macajskih podjetij pa je registriralo komercialne dejavnosti, da bi poslovala na območju proste trgovine. Obe strani sta preučili tudi možnosti lažjega dostopa do območja proste trgovine za vozila, registrirana v Macau. Macajski organi so spodbujali MSP in mlade podjetnike, naj pri projektih na Hengqinu sodelujejo s celino.

Državni svet LRK je decembra določil, da bodo obalne vode Macaa, ki obsegajo 85 kvadratnih kilometrov (in del Račjega kanala (Duck Channel) ter zemljišče, na katerem je kontrolna točka Barrier Gate), spadale v pristojnost PUO. Zato je obseg razmejenih obalnih voda Macaa trikrat večji od območja kopnega. Macao ni še nikoli imel pristojnosti nad svojimi obalnimi vodami. Poleg tega nameravajo Macao in ustrezni kitajski organi v začetku leta 2016 podpisati tri sporazume za okrepitev sodelovanja na področju vodarstva, pomorskega prometa in rabe morij. Sporazumi bodo določali, da je treba predloge za pridobivanje zemljišč predložiti državnemu svetu in da na novo pridobljenih zemljiščih ne bo dovoljeno komercialno igralništvo.

Povezovanje Macaa s celino je še naprej hitro napredovalo v okviru dvostranskega sporazuma o prosti trgovini, tj. Sporazuma o tesnejšem gospodarskem sodelovanju (CEPA). Macao in Kitajska sta novembra podpisala sporazum o trgovini s storitvami, v skladu s katerim se mora Kitajska s 1. junijem 2016 v celoti ali delno odpreti macajskemu storitvenemu sektorju v 153 sektorjih. Kitajska se je zavezala, da bo do konca leta 2015 v celoti liberalizirala trgovino s storitvami z Macaom.

V Macau še vedno obstaja tveganje za pranje denarja, saj njegov ogromni sektor igralništva omogoča nezakonito odtekanje denarja s celine. Za odpravo tega tveganja sta Macao in Kitajska avgusta podpisala pomemben sporazum za bistveno povečanje sodelovanja in izboljšanje izvajanja predlogov Projektne skupine za finančno ukrepanje. Novi sporazum o sodelovanju je bil v obliki memoranduma o soglasju med monetarnim organom Macaa (v nadaljnjem besedilu: AMCM) in Kitajsko ljudsko banko. Opazovalci so ga kritizirali zaradi premajhne jasnosti in podrobnosti ter dvomili o zakonitosti predložitve občutljivih osebnih podatkov Kitajski centralni banki s strani AMCM. Obenem je macajski finančni obveščevalni urad (vladni urad, pristojen za boj proti pranju denarja) podpisal protokole o sodelovanju na področju boja proti pranju denarja z mrežo ZDA za pregon finančnega kriminala, rusko zvezno službo za finančni nadzor in finančno obveščevalno enoto Združenega kraljestva. Macao je že prej podpisal protokole o sodelovanju s Portugalsko, Hongkongom, Južno Korejo, Indonezijo, Filipini, Tajsko, Japonsko, Malezijo, Singapurjem, otoki Fidži in Avstralijo.